钦定古今图书集成/理学汇编/学行典/第165卷 > 张洽
## 钦定古今图书集成/理学汇编/学行典/第165卷 > 张洽

按《宋史张洽传》：“洽字元德，临江之清江人。父缓，第进
士。洽少颖异，从朱熹学，自六经传注而下，皆究其指
归，至于诸史百家、山经地志、老子、浮屠之说，无所不
读。尝取《管子》所谓‘思之思之，又重思之，思之不通，鬼
神将通之’之语，以为穷理之要。熹嘉其笃志，谓黄干
曰：‘所望以求斯道之传，如二三君者，不数人也’。”时行
社仓法，洽请于县，贷常平米二百石，建仓里中，六年
而归其本于官，乡人利之。嘉定元年中第，授松滋尉。
湖石经界不正，弊日甚，洽请行《推排法》，令以委洽。洽
于是令民自实其土地、疆界、产业之数投于匮，乃筹
核而次第之，吏奸无所匿。其后十馀年，讼者犹援以
为证云。改袁州司理参军，有大囚，讯之则服，寻复变
异，且力能动摇官吏，累年不决，而逮系者甚众，洽以
白提点刑狱杀之。有盗黠甚，辞不能折。会狱有兄弟
争财者，洽谕之曰：“讼于官，秪为胥吏之地，且冒法以
求胜，孰与各守分以全手足之爱乎？”辞气恳切，讼者
感悟，盗闻之自伏。民有杀人，贿其子焚之，居数年事
败，洽治其狱无状，忧之，且白郡委官体访。俄梦有人
拜于庭，示以伤痕在胁。翊日，委官上其事，果然。郡守
以仓廪虚，籍仓吏二十馀家，命洽鞫之。洽廉之，为都
吏所卖。都吏者，州之巨蠹也，尝干于仓不获，故以此
中之。洽度守意锐，未可婴，姑系之，而密令计仓庾所
入以白守曰：“君之籍二十馀家者，以胥吏也。今校数
岁之中，所入已丰于昔。由是观之，胥吏妄矣。君必不
忍受胥吏之妄而籍无罪之家也。若以罪胥吏过，乃
可免。”守悟，为罢都吏而免所籍之家。知永新县，一日
谒告，闻狱中榜笞声，盖狱吏受财，乘闲讯囚，使诬服
也。洽大怒，亟执付狱。明日，以上于郡，黥之。湖南酅寇
作乱，与县接壤，民大恐。洽单车以往，邑佐寓士交谏，
弗听，至则寇未尝至，乃延见隅官，访利害而犒之。因
行安福境上，结约土豪，得其懽心。未几，南安舒寇将
犯境，闻有备，乃去。以江东提举常平荐，通判池州狱有张德修者，误蹴人以死，狱吏诬以故杀。洽讯而疑
之，请再鞫守，不听。会提点常平袁甫至，时方大旱，祷
不应。洽言干甫曰：“汉、晋以来，滥刑而致旱，伸冤而得
雨，载于《方册》可考也。今天大旱，焉知非由德修事乎？”
甫为阅款状于狱，德修遂从徒罪。复白郡，请蠲征税，
宽催科，以召和气。守为宽税，三日，果大雨，民甚悦。洽
数以病请祠，至是主管建昌仙都观，以庆寿恩赐绯
衣银鱼。时袁甫提点江东刑狱，甫以白鹿书院废弛，
招洽为长。洽曰：“嘻！是先师之迹也，其可辞。”至则选好
学之士日与讲说，而汰其不率教者。凡养士之田干
没于豪右者复之。学兴，即谢病去。端平初，大臣多荐
洽，召赴都堂审察，洽以疾不赴，乃除秘书郎，寻迁著
作佐郎。度正叶味道在经幄，帝数问张洽何时可到，
将以说书待洽，洽固辞，遂除直秘阁，主管建康崇禧
观。嘉熙元年，以疾乞致仕，十月卒，年七十七。洽自少
用力于敬，故以“主一”名斋。平居不异常人，至义所当
为，则勇不可夺。居闲不言朝廷事，或因灾异变故，辄
颦蹙不乐。及闻一君子进用，士大夫直言朝廷得失，
则喜见颜色。所交皆名士，如吕祖俭、黄干、赵崇宪、蔡
渊、吴必大、辅广、李道传、李燔、叶味道、李闳祖、李方子、
柴中行、真德秀、魏了翁、李𡌴、赵汝譡、陈贵谊、杜孝严、
度正、张嗣古皆敬慕之。卒后一日，有旨除直宝章阁。
所著书有《春秋集注》《春秋集传》《左氏蒙求》《续通鉴长
编事略》《历代郡县地理沿革表》《文集》子。柽，赐“同进
士出身。”